《题孙赤崖尚湖垂钓图》
清代·归允肃

丈夫高步隘九州，回合万里穷荒陬。惊才巨笔摩天游，手劈造荒挟雕锼。

君家兄弟驰骅骝，吐气直作长黄虬。万言射策登螭头，至尊含笑回青眸。

伯仲才名孰与俦，载赓苹鹿声呦呦。鸿文丽藻扬高秋，青蝇白璧纷杂揉。

歘忽变幻生疮疣，关门一去路阻修。云山矗矗骑青牛，黄沙白草风飕飕。

只身弹铗空蒯缑，振笔往往鸣铿球。献赋屡荷君王褒，天星回环动行辀。

春明丽景还皇州，遥望故乡郁夷犹。飘然一舸轻浮沤，把钓欲拂珊瑚钩。

君家向住东海头，桃源碧树春油油。尚湖绿水扬清讴，吾谷丹枫万树稠。

湖光掩映清且幽，投竿唼唼群鱼游。洪涛蜿蜒横吞舟，弱纶香饵垂中流。

一朝引出如山丘，钓鳌壮志乐可酬。江头鲈鲙思悠悠，芹芽正暖蒲稗抽。

金盘飞雪倾庶羞，载酒烹鲜明月洲。还家之乐良独优，肯学严陵五月披羊裘。

作者简介：（1642—1689）清江苏常熟人，字孝仪，号惺厓。康熙十八年进士第一，授修撰。官至少詹事，与议政事。持正不阿，以疾告归。有《归宫詹集》。